Traian Băsescu a lansat o ipoteză interesantă cu privire la miza Republicii Moldova și a Transnistriei în războiul ruso-ucrainean. Fostul șef de stat spune că Rusia nu ar avea cum să reziste acolo, dacă va încerca să cucerească aceste regiuni.
"Dacă Ucraina pierde Războiul, România intră într-o epocă de insecuritate consistentă!", atrage atenția fostul președinte al României, în interviul acordat România TV.
"A avea o Ucraina în care rușii au luat Odessa și au ajuns la Gurile Dunării, atunci vom ști că pot lua și Moldova și Transnistria când vor. Moldova este protejată de Ucraina. Rușii nu au acces în Moldova decât pe mare sau aeropurtat, să dea lovituri cu rachete sau să le parașuteze. Dar nu ar rezista acolo, cum nu ar rezista nici în Transnistria pentru că sunt înconjurați de Ucraina. Îi rog pe alarmiștii care văd Moldova ocupată, îi rog să se uite pe hartă să îmi spună pe unde. Nu neg că Rusia are capacitatea să lanseze două brigăzi aeropurtate în Transnistria și Moldova, dar vor rezista acolo tot atât cât au rezistat rușii și în Insula Șerpilor. Nu vor putea să-și apere trupele azvârlite din cer. Moldova, cât timp Odessa este în mâna ucrainenilor, este protejată. Iar cât rușii nu ajung la gurile Dunării, și România este mai protejată", a explicat fostul președinte Traian Băsescu despre importanța Ucrainei pe harta Europei în acest moment.
Băsescu: "Dacă ajung în Moldova și Transnistria, rușii nu vor rezista!"
"Primul lucru care trebuie făcut este să fie definită victoria pentru ucraineni. Orice declarație de la Bruxelles este că vom fi alături de Ucraina atât cât este nevoie. Hai să spunem ce înțelegem noi occidentalii prin victorie: înțelegem eliberarea întregului teritoriu și a peninsulei Crimeea? A teritoriului, fără Crimeea? Începerea unei negocieri? Care este obiectivul? Noi nu știm care este victoria Ucrainei în acest război. Dar Putin știe foarte bine! Vrea să ia Odessa, să ajungă la gurile Dunării ca să aibă acces apoi în toată Europa - ar fi un mare avantaj strategic - și nu m-ar mira dacă ar vrea și Kievul.
Dar ca să nu se ajungă aici, trebuie să fim mai serioși decât suntem. Am promis Ucrainei un milion de obuze, le-am dat 400 de mii. SUA au primit 60 de miliarde de dolari în materiale plus împrumut, deocamdată nu s-au mișcat republicanii. Ucraina singură nu poate ține echilibrul", a punctat fostul șef de stat.